एक वक्त ऐसा भी आया, जब मां ने ही साहिर की परवरिश की। उन्हें पढ़ाया-लिखाया और अच्छी तर्बीयत दी। साहिर को लिखने-पढ़ने का शौक बचपन से ही था। पढ़ाई के साथ-साथ उनकी दिलचस्पी शायरी में भी थी। लुधियाना में कॉलेज की पढ़ाई के दरमियान ही वे गजलें-नज्में लिखने लगे थे, जिसे उनके सहपाठी पसंद भी करते थे। विद्यार्थी जीवन में ही साहिर लुधियानवी की गजलों, नज्मों का पहला काव्य संग्रह तल्खियां प्रकाशित हुआ।